

Informācija plašsaziņas līdzekļiem

2017. gada 2. jūnijā

**Ar pasākumu notiesātajiem un viņu ģimenēm Rīgas Centrālcietumā atzīmēs Starptautisko bērnu tiesību aizsardzības dienu**

**Šī gada 4. jūnijā, par godu Starptautiskajai bērnu tiesību aizsardzības dienai, Rīgas Centrālcietumā notiks ieslodzīto un viņu ģimenes locekļu saliedēšanās atbalsta pasākums. Cietumā pie saviem tēviem viesosies 22 bērni vecumā no 11 mēnešiem līdz 18 gadiem.**

Pasākumu Rīgas Centrālcietumā atklās mūzikas terapeite Mirdza Liepiņa. Par bērnu prieku un pozitīvām emocijām rūpēsies Dakteri Klauni. Ar burbuļu, baložu un ilūziju šovu *“Ciemos pie pasaku fejas”* pasākuma apmeklētājus priecēs māksliniece Ligita Būmane, kā arī viņas četri pūkainie truši un sunītis Rembo. Pasākumā būs iespējams satikt suņu apmācības instruktoru un kanisterapijas speciālistu Ivaru Lielpēteri un viņa suņu meitenīti Bitīti.

Notiesātie, mākslas terapeites Ilvas Kraujas un Tatjanas Starodubovas vadībā, kopā ar savām ģimenēm iesaistīsies radošajās zīmēšanas un papīra aplikāciju darbnīcās, kā arī vienkārši pavadīs laiku ģimenes lokā.

Par pasākuma sportiskajām aktivitātēm rūpēsies austrumu cīņu meistars Kaspars Meļņikonis.

ESF projekta “Bijušo ieslodzīto integrācija sabiedrībā un darba tirgū” (identifikācijas Nr.9.1.2.0/16/I/001) mērķis ir sniegt atbalstu esošajiem un bijušajiem ieslodzītajiem, sekmējot viņu integrāciju sabiedrībā un darba tirgū. Projekta aktivitātes 85 % apmērā finansē ESF, un 15 % ir valsts budžeta finansējums. Projekta ietvaros tiek organizēti pasākumi notiesātajām un viņu ģimenēm. Šo aktivitāšu mērķis ir sekmēt ģimenes saikņu nostiprināšanu un notiesāto iekļaušanos sabiedrībā.



Projekta partneri:

Papildu informācija:

**Līga Ņenaševa**

Ieslodzījuma vietu pārvaldes

Eiropas Sociālā fonda projekta

“Bijušo ieslodzīto integrācija sabiedrībā un darba tirgū”

(ID Nr. 9.1.2.0/16/I/001) Klientu atbalsta bloka

Ģimenes dienu ieviešanas ieslodzījuma vietās koordinatore

E-pasts: [liga.nenaseva@ievp.gov.lv](mailto:liga.nenaseva@ievp.gov.lv)